Diari Oficial de la Generalitat Valenciana


Sumari del DOGV 9615, del 12-06-2023 (2023/6325)

RESOLUCIÓ de 4 de maig de 2023, del director general de Qualitat i Educació Ambiental, per la qual es formula informe d'impacte ambiental del projecte d'ampliació de centre d'emmagatzematge de residus perillosos, no perillosos, tractament de vehicles fora d'ús, centre autoritzat de gestió de RAEE i valorització de residus, a l'avinguda de la Bona Vista, 12, polígon industrial Serrans V, del terme municipal d'Aielo de Malferit (València). Expedient: (2954258) 006/2023/AIA.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9615

Data del DOGV
:   12-06-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/6325


Data del document
:   04-05-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 4 de maig de 2023, del director general de Qualitat i Educació Ambiental, per la qual es formula informe d'impacte ambiental del projecte d'ampliació de centre d'emmagatzematge de residus perillosos, no perillosos, tractament de vehicles fora d'ús, centre autoritzat de gestió de RAEE i valorització de residus, a l'avinguda de la Bona Vista, 12, polígon industrial Serrans V, del terme municipal d'Aielo de Malferit (València). Expedient: (2954258) 006/2023/AIA. [2023/6325]  
«Informe d'impacte ambiental  
Expedient: (2954258) 006/2023/AIA.  
Títol: Ampliació de centre d'emmagatzematge de residus perillosos, no perillosos, tractament de vehicles fora d'ús, centre autoritzat de gestió de RAEE i valorització de residus.  
Promotor: Reciclatges Guerola, SL.  
Òrgan substantiu: Ajuntament d'Aielo de Malferit (647/2019).  
Localització: Avinguda de la Bona Vista, 12, polígon industrial Serrans V, d'Aielo de Malferit (València).  
NIMA: 6943850061.  
  
L'empresa Reciclatges Guerola, SL, es dedica a la gestió de residus en les instal·lacions que té autoritzades a l'avinguda de la Bona Vista, 12, d'Aielo de Malferit per a l'activitat de centre d'emmagatzematge de residus perillosos (RP), no perillosos (RNP), tractament de vehicles fora d'ús (CAT), centre autoritzat de gestió de residus d'aparells elèctrics i electrònics (RAEE) i valorització de residus.  
El centre disposa de codi NIMA 6912139068 per a les activitats de xicotet productor de residus perillosos i no perillosos (33165/P02/CV i 4037/P04/CV), transportista de residus perillosos i no perillosos (167/T01/CV i 538/T02/CV), agent de residus perillosos (66/A01/CV), negociant de residus no perillosos (721/N02/CV), emmagatzematge de residus perillosos (65/G02/CV), emmagatzematge i tractament de residus no perillosos (231/G05/CV i 822/G04/CV) i posseïdor de residus (8767/P05/CV).  
  
Antecedents  
Consten antecedents d'avaluació ambiental a aquest projecte en els expedients:  
- (1855393) 069-2013-AIA, d'avaluació d'impacte ambiental tramitada en la llicència ambiental d'un projecte de magatzem i gestió de residus no perillosos i perillosos, centre autoritzat de tractament de vehicles fora d'ús, centre de gestió de RAEE i valorització de residus per a reciclatge, en el polígon industrial Serrans V, parcel·les 31-1 a 31-5, 31-7 a 31-9 i 33 del terme municipal d'Aielo de Malferit. Es va emetre declaració d'impacte ambiental favorable amb condicionants mitjançant la Resolució de 08.08.2013 de la Direcció General d'Avaluació Ambiental i Territorial, i la Resolució complementària de data 23.01.2014 (DIA 69/9674-XZX).  
- (1880258) 23-2019-AMB, expedient de consulta iniciat pel promotor el qual sol·licita un pronunciament sobre el procediment que s'ha de seguir per a l'autorització del projecte d'ampliació de l'activitat anteriorment autoritzada. La Subdirecció General d'Avaluació Ambiental va emetre un informe el 19.07.2019 amb la conclusió que resulta preceptiu sotmetre el projecte al procediment d'avaluació d'impacte ambiental simplificada.  
  
Tramitació administrativa  
En data 18.11.2022, l'Ajuntament d'Aielo de Malferit (òrgan substantiu) va sol·licitar a aquest òrgan ambiental l'avaluació d'impacte ambiental del projecte. L'expedient es va completar amb la documentació aportada en el 27.12.2022 i el 03.05.2023. S'acompanyava de:  
- Sol·licitud del promotor d'avaluació d'impacte ambiental simplificada del projecte.  
- Sol·licitud de llicència urbanística d'obres per a l'adequació de la instal·lació en la zona ampliada, de 20.03.2018 i llicència d'obres atorgada per acord de la junta de govern local, de data 12.04.2018.  
- Projecte tècnic d'ampliació de llicència ambiental i annexos, de febrer 2020.  
- Estudi acústic, de febrer 2020.  
- Document ambiental i annexos, de febrer 2020.  
- Resolució d'alcaldia, de data 13.10.2022, d'autorització d'abocaments a la xarxa de clavegueram municipal, de caràcter favorable condicionat.  
- Certificat de compatibilitat urbanística, de 25.04.2019, de caràcter favorable.  
- Informe de revisió de la documentació tècnica per a tramitació del permís d'abocaments de l'ampliació, de 01.07.2022.  
- Informe tècnic municipal de data 18.10.2022, de caràcter favorable.  
Consten en l'expedient els documents i informes següents de conformitat realitzats per entitats col·laboradores en compliment del programa de vigilància i seguiment ambiental establit en la DIA 69/0413-QVC.  
- Contractes de tractament de residus amb gestors autoritzats.  
- Auditoria acústica, de 21.11.2018.  
- Informes d'ENAC, d'inspecció dels abocaments al clavegueram, de 29.11.2019.  
No és aplicable la modificació introduïda en l'article 9.1 de la Llei 21/2013, de 9 de desembre, per haver-se iniciat el procediment d'avaluació d'impacte ambiental en l'òrgan substantiu abans de l'entrada en vigor de la Llei 9/2018, de 5 de desembre.  
Atés que l'activitat se situarà en una instal·lació de gestió de residus en funcionament, en una zona industrial, que l'Ajuntament aporta l'informe tècnic municipal i l'informe de l'empresa gestora de la xarxa de clavegueram municipal i en nom de la simplificació i reducció de càrregues administratives, s'incorpora aquesta documentació a l'expedient als efectes establits en l'article 46 de la Llei 21/2013. La informació continguda en l'expedient aporta elements de judici suficients per a continuar el procediment d'avaluació d'impacte ambiental simplificada.  
  
Criteris ambientals  
Per a l'emissió d'aquest informe d'impacte ambiental, de conformitat amb l'article 47 de la Llei 21/2013, s'han tingut en compte els criteris de l'annex III d'aquesta llei.  
Característiques del projecte  
En l'actualitat Reciclatges Guerola, SL, promou l'ampliació de les instal·lacions existents a fi de millorar la gestió dels processos industrials que actualment es realitzen. L'ampliació comportarà la incorporació de noves parcel·les, ampliació de la llista de residus que es gestionaran en la planta, la redistribució dels processos actualment autoritzats i increments en la superfície construïda i en la capacitat de producció de la planta.  
S'augmenta la superfície total disponible de la instal·lació a 20.818 m², i ocupa les parcel·les de referència cadastral 3953264ZT6851K2083VS, 6953210MZ5388O9023LB, 0376251ED6207R6616OY, 8595542MR1062J0555MF i 9777968RH0241V0051EN.  
Són necessàries les actuacions d'adequació de les instal·lacions següents: construcció d'una nau industrial (per a albergar una nova premsa que agilitze el procés d'embalatge que es realitza) i un porxe en la superfície d'ampliació corresponent a la zona de classificació de residus; execució de solera impermeable de formigó en la part de la zona no coberta existent i en la superfície ampliada destinada a emmagatzematge i tractament de residus; execució d'una campa destinada a l'emmagatzematge de contenidors buits i aparcament de vehicles dotada de llast compactat, instal·lació de separador d'hidrocarburs, instal·lació de dos punts nous d'abocament i execució d'una tanca perimetral en la zona ampliada.  
Les condicions de l'emmagatzematge, així com els requisits tècnics exigibles d'acord amb la normativa específica dels processos que es duran a terme (CAT, RAEE, etc.), es descriuen en els annexos del projecte. El CAT disposarà de zones cobertes per a la descontaminació amb instal·lacions per a la recollida de vessaments, contenidors adequats per a emmagatzemar les bateries (amb possibilitat, en cas d'accident, de neutralització de l'electròlit allí mateix o en un lloc pròxim), zones apropiades per a emmagatzemar pneumàtics usats que incloguen mesures contra incendis i prevenció de riscos derivats de l'emmagatzematge, etc.  
El procés industrial no varia del que actualment es realitza. No es modifiquen les capacitats d'emmagatzematge i tractament de la ferralla metàl·lica ni d'emmagatzematge del CAT respecte a les que figuren en la DIA 69/8143RZV. Disminuirà la capacitat d'emmagatzematge dels RNP tèxtils. S'augmenten les capacitats d'emmagatzematge i tractament dels residus perillosos i no perillosos gestionats. S'amplia la llista de codis LER dels residus admissibles per a gestionar-los en la planta, si bé s'observa que, la majoria, corresponen a codis inclosos en capítols de la llista de residus per als quals la instal·lació ja disposa d'autorització. La relació de maquinària que s'incorporarà a la instal·lació inclou una premsa contínua i un grup de pressió contra incendis.  
  
Ubicació del projecte  
El Pla parcial industrial Serrans V va ser aprovat definitivament en data 02.05.2001. L'activitat es desenvoluparà en sòl urbà industrial amb ordenació detallada i urbanització executada. És compatible amb el planejament urbanístic i amb les ordenances municipals, d'acord amb el certificat de compatibilitat urbanística que consta en l'expedient.  
  
Una vegada consultada la cartografia de la Infraestructura valenciana de dades espacials, s'observa que l'activitat no es troba en l'àmbit de la Xarxa Natura 2000 ni d'altres espais naturals protegits.  
El document ambiental inclou una exposició de les principals alternatives estudiades i una justificació de les principals raons de la solució adoptada. Desestima l'alternativa zero o de no actuació a causa de la necessitat d'afavorir la gestió de residus i facilitar el desenvolupament dels processos que actualment es realitzen. Es justifica la solució adoptada per la disponibilitat de parcel·les en sòl compatible amb l'ús projectat, en un polígon industrial amb bons accessos des de l'autovia A-7, en una ubicació allunyada de nuclis urbans de població i pròxima a establiments industrials productors de residus. El projecte contribuirà al creixement econòmic de la zona i suposarà la creació de nous llocs de treball.  
Característiques de l'impacte potencial  
El document ambiental inclou una descripció i avaluació dels aspectes mediambientals que puguen veure's afectats de manera significativa pel projecte. S'identifica i valora la possibilitat de produir impactes sobre el clima, l'atmosfera, soroll, aigües superficials, aigües subterrànies, sòl, àrees de protecció de la naturalesa, Xarxa Natura 2000, paisatge, patrimoni cultural, consum de recursos naturals i medi socioeconòmic. Proposa mesures preventives i correctores que minimitzen els impactes i estableix un programa de vigilància ambiental per a garantir l'eficàcia i el compliment d'aquestes. S'inclouen com a annexos els contractes d'acceptació per empreses autoritzades dels residus gestionats en la planta i la justificació del compliment de la normativa de protecció contra incendis.  
Com a mesures preventives i correctores per a reduir l'emissió de partícules contaminants a l'atmosfera es proposa un manteniment adequat de la maquinària i equips i el desenvolupament de bones pràctiques en la conducció durant el transport (cobriment dels residus pulverulents, reducció de la velocitat, etc). Per a evitar la dispersió pel vent dels materials emmagatzemats en l'exterior, es proposa la instal·lació d'un tancament perimetral amb diferents tipus de tanca segons la zona d'emmagatzematge, d'alçària superior a la dels apilaments de residus. Els residus dels tipus paper, cartó, plàstics i envasos s'emmagatzemaran apilats en bales o saques. La ferralla metàl·lica, els residus mesclats (fem industrial), la fusta i els residus vegetals s'emmagatzemaran a granel.  
  
L'emmagatzematge en general, i particularment el realitzat a granel, haurà de mantindre els residus separats segons els tipus, en zones habilitades i identificades degudament, en les condicions que fixe l'autorització per a gestionar-los. En el cas de residus susceptibles de ser arrossegats pel vent, s'hauran de mantindre protegits dels corrents, en estructures que n'eviten la dispersió i permeten la cobrir-les o tancar-les en condicions climàtiques adverses. Es tracta d'una activitat potencialment contaminadora de l'atmosfera, per la qual cosa el titular haurà de complir les obligacions legalment establides.  
S'hauran d'utilitzar blocs de formigó com a pantalles (tancament de la nau, tanca perimetral, murs portàtils, etc) per a reduir l'emissió de sorolls i vibracions. S'inclou un estudi acústic que, després d'analitzar els valors màxims de soroll previstos per les fonts sonores, amb les mesures protectores previstes, justifica que després de l'ampliació no es transmeten a l'exterior nivells superiors als establits per la normativa.  
Per a previndre reaccions de fermentació que puguen generar males olors, els residus vegetals s'hauran d'emmagatzemar en l'exterior sobre solera de formigó armat amb pendents adequats que eviten un augment de la humitat dels residus produïda per l'estancament de l'aigua en cas de pluja. El període màxim d'emmagatzematge serà de 15 dies.  
La solera de les zones ampliades destinada a l'emmagatzematge i tractament de residus haurà d'estar impermeabilitzada degudament, amb pendents adequats i amb els embornals necessaris per a la recollida de les aigües. El manteniment de la maquinaria i dels vehicles s'haurà de realitzar fora de les instal·lacions. S'haurà de disposar de material absorbent per a la recollida immediata dels vessaments accidentals de combustible o olis que puguen produir-se, que s'entregarà a gestors autoritzats.  
S'introdueixen dos punts de connexió a la xarxa de sanejament municipal per a l'abocament de les pluvials recollides en la superfície ampliada destinada a l'emmagatzematge i tractament de residus. La zona que inclou els apilaments de ferralla metàl·lica, la classificació de residus i el CAT haurà de disposar d'un separador d'hidrocarburs per al tractament de les pluvials abans de l'abocament a la xarxa de clavegueram. Les pluvials recollides en les zones d'emmagatzematge de productes mesclats i residus vegetals s'abocaran directament sense tractament previ. No es preveu la introducció de nous contaminants en els abocaments ni la modificació dels paràmetres de qualitat permesos en la llicència ambiental. El buidatge dels residus acumulats en el separador el realitzarà una empresa autoritzada.  
La modificació ha sigut autoritzada mitjançant la Resolució d'alcaldia que consta en l'expedient, en la qual intervenen els informes de l'empresa gestora del clavegueram i dels serveis tècnics municipals, condicionada a l'extracció a l'exterior de les arquetes de registre i al tractament previ de les aigües amb un sistema de separació d'hidrocarburs. Haurà de garantir-se la impermeabilitat de la solera en les zones exteriors, en funció de l'activitat prevista per a cada zona.  
Aielo de Malferit està inclòs en la llista de municipis on s'ha detectat el mosquit tigre, per la qual cosa s'hauran d'evitar que, a conseqüència de la pluja, es produïsquen aumulacions d'aigua (en la solera, en els contenidors, etc) que es convertisquen en focus de cria de l'espècie.  
  
L'activitat existent realitza el programa de vigilància i seguiment ambiental establit en la DIA 69/6742-WKT (modificada). S'adjunten els documents de control intern amb les inspeccions periòdiques que es realitzen per a garantir l'estat adequat de les instal·lacions i el funcionament correcte dels processos (estat del paviment, absència d'abocaments, neteja, apilament correcte, etc.) i els plans d'emergència (incendi, emissions i vessaments). S'adjunta una auditoria acústica realitzada per una entitat col·laboradora que determina la conformitat dels valors registrats amb els límits legalment establits.  
  
Conclusió  
El projecte, en els termes establits, no tindrà efectes adversos significatius sobre el medi ambient i no requereix avaluació d'impacte ambiental ordinària.  
Consideracions jurídiques  
El projecte d'ampliació de l'activitat constitueix un supòsit d'avaluació d'impacte ambiental simplificada, d'acord amb l'article 7.2 de la Llei 21/2103, de 9 de desembre, en concordança amb el grup 9, epígrafs b) i e) de l'annex II.  
L'expedient ha seguit el tràmit d'avaluació d'impacte ambiental simplificada, establit en la secció 2a, capítol 2 del títol II de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot el que s'ha exposat abans, a proposta del Servei d'Avaluació d'Impacte Ambiental i amb el vistiplau del subdirector general de Qualitat i Educació Ambiental, fent ús de les atribucions que exercisc, resolc:  
  
  
Primer  
Estimar que el projecte d'ampliació de l'activitat de centre d'emmagatzematge de residus perillosos (RP), no perillosos (RNP), tractament de vehicles fora d'ús (CAT), centre autoritzat de gestió de residus d'aparells elèctrics i electrònics (RAEE) i valorització de residus, sense perjudici de l'obtenció prèvia de les autoritzacions sectorials que siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les disposicions del projecte, del document ambiental i als termes d'aquest informe, en particular:  
  
1. Respecte a la llista definitiva de residus admissibles, quedarà limitada per l'abast de l'autorització sectorial, entre els proposats pel promotor segons la documentació aportada a aquest òrgan. Es podran incloure altres codis LER que l'òrgan competent considere susceptibles d'autorització, sempre que la inclusió no comporte la modificació substancial del projecte avaluat i no responga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
2. L'emmagatzematge en general, i particularment el realitzat a granel, s'haurà de fer de manera que permeta mantindre els residus separats segons els tipus, en zones habilitades i identificades degudament per a emmagatzemar-los correcte en les condicions que fixe l'autorització. En el cas que els residus presenten formes susceptibles de ser arrossegades pel vent, s'hauran de mantindre protegits dels corrents en estructures que eviten la dispersió i permeten el cobriment o el tancament en condicions climàtiques adverses. Haurà de garantir-se la impermeabilitat de la solera en les zones exteriors, en funció de l'activitat prevista per a cada zona.  
3. L'activitat es considera potencialment contaminadora de l'atmosfera, de conformitat amb la Llei 34/2007, de 15 de novembre, per estar inclosa en el Catàleg d'activitats potencialment contaminadores de l'atmosfera (annex IV de la llei esmentada, actualitzat pel Reial decret 100/2011, de 28 de gener). La construcció, el muntatge, l'explotació, el trasllat o la modificació substancial, el cessament o la clausura de l'activitat estan subjectes al règim d'autorització o notificació regulat en l'article 13 de la Llei 34/2007.  
4. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de l'eficàcia d'aquestes. La documentació haurà d'estar a la disposició de les autoritats competents.  
  
Segon  
De conformitat amb el que s'estableix en l'article 47 de la Llei 21/2013, de 9 de desembre:  
a) L'informe d'impacte ambiental es publicarà en el Diari Oficial de la Generalitat Valenciana, sense perjudici de la publicació en la seu electrònica de l'òrgan ambiental.  
b) L'informe d'impacte ambiental perdrà la vigència i cessarà de produir dels efectes que li són propis si, una vegada publicat en el Diari Oficial de la Generalitat Valenciana, no s'autoritza el projecte en el termini màxim de quatre anys des de la publicació, llevat que s'acorde la pròrroga de la vigència de l'informe d'impacte ambiental.  
  
c) L'informe d'impacte ambiental no és objecte de cap recurs sense perjudici dels que, si escau, siguen procedents en via administrativa o judicial contra l'acte d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes establits en l'article 48 de la Llei 21/2103, de 9 de desembre.  
  
València, 4 de maig de 2023.- El director general de Qualitat i Educació Ambiental: Joan Piquer Huerga.»